HU Az Európai Unió Hivatalos Lapja C 54/5

Értesítés a Kínai Népköztársaságból származó egyes műanyag zsákok és zacskók behozatalára alkalmazandó dömpingellenes intézkedésekkel kapcsolatos részleges időközi felülvizsgálat megindításáról

(2007/C 54/06)

A Bizottság saját kezdeményezésére úgy döntött, hogy az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK tanácsi rendelet (1) (a továbbiakban: az alaprendelet) 11. cikkének (3) bekezdésével összhangban részleges időközi felülvizsgálatot indít. A felülvizsgálat egyetlen exportáló gyártónak, a Xinhui Alida Polythene Limitednek (a továbbiakban: a vállalat) dömpinggel kapcsolatos szempontjaira korlátozódik.

1. A termék

A felülvizsgálat tárgyát képező termék tömegében legalább 20 % polietilént tartalmazó, legfeljebb 100 mikrométer vastagságú, a Kínai Népköztársaságból származó műanyag zsák és zacskó (a továbbiakban: az érintett termék), melyet jelenleg az ex 3923 21 00, ex 3923 29 10 és ex 3923 29 90 KN-kód alá sorolnak be (TARIC-kód: 3923210020, 3923291020 és 3923299020). Ezek a KN-kódok csak tájékoztató jellegűek.

2. Meglévő intézkedések

A jelenleg hatályos intézkedések az 1425/2006/EK tanácsi rendelettel (2) kivetett végleges dömpingellenes vámok.

3. A felülvizsgálat indokai

Elégséges nyilvánvaló bizonyíték áll a Bizottság rendelkezésére arról, hogy a meglévő intézkedések bevezetésének alapjául szolgáló körülmények megváltoztak és hogy ezek a változások tartósak. A Bizottság rendelkezésére álló információk szerint piacgazdasági feltételek érvényesek a vállalatra, melyet az a tény bizonyít, hogy a vállalat jelenleg teljesíti az alaprendelet 2. cikke (7) bekezdésének c) pontjában előírt feltételeket. A rendelkezésre álló bizonyítékok ezen kívül azt mutatják, hogy vállalat eladási szerkezete – mind a mennyiséget, mind a rendeltetési országot tekintve – és a gyártási kapacitás is tartósan megváltozott a meglévő intézkedések bevezetésének alapjául szolgáló időszak óta.

Ezen kívül a vállalat saját költségein/belföldi árain alapuló rendes érték és exportárainak összehasonlítása azt mutatja, hogy a dömping szintje jóval a jelenlegi intézkedésben meghatározott szint alatt van. Emiatt a korábban megállapított dömping szintjén alapuló, jelenlegi szintű intézkedések fenntartása már nem lenne szükséges a dömping ellensúlyozására.

4. A dömping megállapítására vonatkozó eljárás

A tanácsadó bizottsággal folytatott konzultációt követően a Bizottság megállapította, hogy elegendő bizonyíték áll rendelkezésre a részleges időközi felülvizsgálat megindításához. Így a Bizottság az alaprendelet 11. cikkének (3) bekezdése értelmében felülvizsgálatot indít annak megállapítására, hogy a vállalat az alaprendelet 2. cikke (7) bekezdésének c) pontjában meghatározott piacgazdasági feltételek között működik-e. Ha igen, abban az esetben a Bizottság megállapítja a vállalat saját költségein/belföldi árain alapuló egyéni dömpingkülönbözetét vagy pedig az alaprendelet 9. cikkének (5) bekezdésével összhangban állapítja meg a vállalat egyéni dömpingkülönbözetét. Amennyiben bebizonyosodik a dömping ténye, a Bizottság megállapítja azt a vámszintet, melyet az érintett termék Közösségbe irányuló behozatalára kell kivetni.

A vizsgálat megállapítja, hogy a fent említett vállalatot illetően szükséges-e a meglévő intézkedések folytatása, megszüntetése vagy módosítása.

a) Kérdőívek

A vizsgálathoz szükségesnek ítélt információk beszerzése érdekében a Bizottság kérdőíveket küld ki a vállalatnak és az érintett exportáló ország hatóságainak. Az információknak és az alátámasztó bizonyítékoknak az 5. a) pont i. alpontjában megállapított határidőn belül be kell érkezniük a Bizottsághoz.

b) Információgyűjtés és meghallgatások

Valamennyi érdekelt felet felkérik, ismertessék álláspontjukat, a kérdőívekre adott válaszokon kívül közöljenek további információkat és állításaikat bizonyítékokkal támasszák alá. Ezen információknak és az alátámasztó bizonyítéknak az ezen értesítés 5. a) pontjának i. alpontjában meghatározott határidőn belül be kell érkezniük a Bizottsághoz.

A Bizottság meghallgathatja továbbá az érdekelt feleket, amennyiben azok olyan kérelmet nyújtanak be, mely bizonyítja, hogy különleges okuk van a meghallgatásra. E kérelmet az ezen értesítés 5. a) pontjának ii. alpontjában megállapított határidőn belül kell benyújtani.

c) Piacgazdasági státusz

Amennyiben a vállalat megfelelően bizonyítja, hogy piacgazdasági feltételek között működik, azaz megfelel az alaprendelet 2. cikke (7) bekezdésének c) pontjában előírt követelményeknek, a rendes érték az alaprendelet 2. cikke (7) bekezdésének b) pontja alapján kerül megállapításra. E célból az ezen értesítés 5. b) pontjában meghatározott különleges határidőn belül kellően indokolt kérelmet kell benyújtani. A Bizottság igénylőlapot küld a vállalatnak és a Kínai Népköztársaság hatóságainak.

d) A piacgazdasági berendezkedésű ország kiválasztása

Amennyiben a vállalatot nem részesítik piacgazdasági elbánásban illetve az alaprendelet 9. cikkének (5) bekezdésével összhangban, a Kínai Népköztársaságra vonatkozó rendes érték megállapítása céljából az alaprendelet 2. cikke (7) bekezdésének a) pontjával összhangban egy megfelelő piacgazdasági berendezkedésű országot választanak ki. A Bizottság azt tervezi, hogy az érintett termék Kínai Népköztársaságból történő behozatalára vonatkozó jelenlegi intézkedések elrendeléséhez vezető vizsgálathoz hasonlóan, ismét Malajziát jelöli ki e célra. Az érdekelt feleket felkérik, hogy az ezen értesítés 5. c) pontjában meghatározott határidőn belül véleményezzék a fenti választás megfelelőségét.

Ezen kívül amennyiben a vállalatot piacgazdasági elbánásban részesítik, a Bizottság szükség esetén egy megfelelő piacgazdasági berendezkedésű országban megállapított, rendes értékre vonatkozó megállapításokat is felhasználhat, például abból a célból, hogy bármely olyan megalapozatlan költség- vagy árelemet helyettesítsen a Kínai Népköztársaságban, mely a rendes érték megállapításához szükséges, amennyiben a Kínai Népköztársaságban nem állnak rendelkezésre a kért, megbízható adatok. A Bizottság azt tervezi, hogy Malajziát jelöli ki e célra is.

5. Határidők

a) Általános határidők

i. A felek számára a jelentkezéshez, a kérdőívre adott válaszok és egyéb információk benyújtásához

Eltérő rendelkezés hiányában az érdekelt feleknek – amennyiben állításaikat figyelembe kell venni a vizsgálat során – az ezen értesítésnek az Európai Unió Hivatalos Lapjában való közzétételét követő 40 napon belül jelentkezniük kell a Bizottságnál, ismertetniük kell állsápontjukat és be kell nyújtaniuk a kérdőívre adott válaszaikat illetve az egyéb információkat. Fel kell hívni a figyelmet arra a tényre, hogy az alaprendeletben ismertetett legtöbb eljárási jog gyakorlására csak akkor nyílik mód, ha a fél a jelzett határidőn belül felveszi a kapcsolatot a Bizottsággal.

ii. Meghallgatások

Az említett 40 napos határidőn belül valamennyi érdekelt fél kérelmezheti továbbá a Bizottság általi meghallgatását.

b) Piacgazdasági státusz elbírálása iránti kérelmek benyújtására vonatkozó különleges határidő

A vállalat kellően indokolt, piacgazdasági elbánás iránti kérelmének – mint azt ezen értesítés 4. c) pontja említi – az ezen értesítésnek az Európai Unió Hivatalos Lapjában való közzétételét követő 21 napon belül be kell érkeznie a Bizottsághoz.

c) A piacgazdasági berendezkedésű ország kiválasztására vonatkozó különleges határidő

A vizsgálatban részt vevő felek véleményezhetik Malajzia megfelelőségét, mely ország az ezen értesítés 4. d) pontjában említettek szerint a Kínai Népköztársaság tekintetében a rendes érték megállapításának céljából piacgazdasági berendezkedésű országnak számít. E véleményeknek az ezen értesítésnek az Európai Unió Hivatalos Lapjában való közzétételét követő 10 napon belül meg kell érkezniük a Bizottsághoz.

6. Írásbeli beadványok, kérdőívekre adott válaszok és levelezés

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formában), és fel kell tüntetniük nevüket, címüket, e-mail címüket, telefon- és faxszámukat. Az érdekelt felek valamennyi bizalmas írásos beadványát – beleértve az ezen értesítésben kért információkat, a kérdőívekre adott válaszokat és a levelezést – „Limited” (3) (korlátozott hozzáférés) jelöléssel kell ellátni és az alaprendelet 19. cikke (2) bekezdésének megfelelően ezekhez nem bizalmas jellegű változatot is mellékelni kell, melyet „FOR INSPECTION BY INTERESTED PARTIES” (Az érdekelt felek számára, betekintésre) jelöléssel kell ellátni.

A Bizottság levelezési címe:

European Commission (Európai Bizottság) Directorate General for Trade (Kereskedelmi Főigazgatóság) Directorate H (H. Igazgatóság) Office (Iroda): J-79 5/16 B-1049 Brüsszel Fax: (32-2) 295 65 05

7. Az együttműködés hiánya

Azokban az esetekben, amikor az érdekelt felek valamelyike megtagadja a szükséges információkhoz való hozzáférést vagy azokat nem szolgáltatja a határidőkön belül, illetve ha a vizsgálatot jelentősen hátráltatja, a rendelkezésre álló tények alapján átmeneti vagy végleges, megerősítő vagy nemleges ténymegállapítások tehetők az alaprendelet 18. cikkével összhangban.

Ha megállapítást nyer, hogy bármely érdekelt fél valótlan vagy félrevezető információkat szolgáltatott, ezeket az információkat figyelmen kívül kell hagyni és a rendelkezésre álló tények kerülhetnek felhasználásra. Ha valamelyik érdekelt fél nem, vagy csak részben működik együtt és a megállapítások ezért az alaprendelet 18. cikkével összhangban a rendelkezésre álló tényeken alapulnak, akkor az eredmény kedvezőtlenebb lehet e fél számára, mintha együttműködött volna.

8. A vizsgálat ütemterve

A vizsgálatot az alaprendelet 6. cikke (9) bekezdésének értelmében ezen értesítésnek az Európai Unió Hivatalos Lapjában való közzétételét követő 15 hónapon belül le kell zárni.

(1) HL L 56., 1996.3.6., 1. o. A legutóbb a 2117/2005/EK tanácsi rendelettel (HL L 340., 2005.12.23., 17. o.) módosított rendelet.

(2) HL L 270., 2006.9.29., 4. o.

(3) Ez azt jelenti, hogy a dokumentum csak belső használatra szól. A dokumentum az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelem alatt áll. Az alaprendelet 19. cikke és a GATT 1994 VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül.